Document ID: 32001R1934

Kommissionens forordning (EF) nr. 1934/2001
af 1. oktober 2001
om ændring af forordning (EF) nr. 296/96 om de oplysninger, som medlemsstaterne skal fremsende, og om månedlig bogføring af de udgifter, der finansieres gennem Den Europæiske Udviklings- og Garantifond for Landbruget, Garantisektionen (EUGFL)
KOMMISSIONEN FOR DER EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 1258/1999 af 17. maj 1999 om finansiering af den fælles landbrugspolitik(1), særlig artikel 5, stk. 3, og artikel 7, stk. 5, og
ud fra følgende betragtninger:
(1) I artikel 37, stk. 1, i Kommissionens forordning (EF) nr. 1750/1999 af 23. juli 1999 om gennemførelsesbestemmelser til Rådets forordning (EF) nr. 1257/1999 om støtte til udvikling af landdistrikterne fra Den Europæiske Udviklings- og Garantifond for Landbruget (EUGFL)(2), senest ændret ved forordning (EF) nr. 1763/2001(3), er det fastsat, at medlemsstaterne senest den 30. september hvert år for hvert programmeringsdokument for udvikling af landdistrikterne tilsender Kommissionen en opgørelse over de udgifter, der er afholdt i det indeværende regnskabsår, og over de udgifter, der skal afholdes indtil udgangen af det pågældende regnskabsår, samt et revideret overslag over udgifterne i de efterfølgende regnskabsår indtil udløbet af den pågældende programmeringsperiode. De krævede dokumenter giver Kommissionen væsentlige oplysninger om udviklingen i udgifterne til udvikling af landdistrikterne både i det pågældende regnskabsår og i de kommende år, som der så kan tages hensyn til ved fastlæggelsen af forskuddene og udarbejdelsen af budgettet. I artikel 37, stk. 2, i forordning (EF) nr. 1750/1999 er det derfor fastsat, at hvis de i artikel 37, stk. 1, omhandlede dokumenter ikke er fyldestgørende, eller fristen ikke er blevet overholdt, foretager Kommissionen en midlertidig skønsmæssig nedsættelse af forskuddene på de konterede landbrugsudgifter. Ved gennemførelsen af denne bestemmelse er det hensigtsmæssigt at begrænse de finansielle virkninger til det pågældende regnskabsår ved anmeldelsen af udgifter og kun suspendere forskuddet for september. Artikel 4, stk. 6, i Kommissionens forordning (EF) nr. 296/96(4), senest ændret ved forordning (EF) nr. 1577/2001(5), bør derfor ændres i overensstemmelse hermed.
(2) De dokumenter, der skal sendes senest den 20. i hver måned til Kommissionen med henblik på bogføring på Fællesskabets budget af de udgifter, der blev afholdt den foregående måned, er fastsat i artikel 3, stk. 6. i forordning (EF) nr. 296/96. Denne dokumentation bør omfatte regnskaber over udgifterne til offentlig oplagring som omhandlet i artikel 4, stk. 1, i Rådets forordning (EØF) nr. 1883/78(6), senest ændret ved forordning (EF) nr. 1259/96(7).
(3) De i denne forordning fastsatte foranstaltninger er i overensstemmelse med udtalelse fra EUGFL-Komitéen -
UDSTEDT FØLGENDE FORORDNING:
Artikel 1
I forordning (EF) nr. 296/96 foretages følgende ændringer:
1) I artikel 3, stk. 6, indsættes som litra d): "d) regnskaber over udgifterne til offentlig oplagring som omhandlet i artikel 4, stk. 1, forordning (EØF) nr. 1883/78."
2) Artikel 4, stk. 6, affattes således: "6. Er de dokumenter, som er omhandlet i artikel 37, stk. 1, i Kommissionens forordning (EF) nr. 1750/1999(8) ikke modtaget senest den 30. september hvert år, kan Kommissionen efter at have underrettet den pågældende medlemsstat herom suspendere udbetalingen af forskuddet på de udgifter, som er afholdt i henhold til nævnte forordning.
Modtages dokumenterne fra den 1. til den 15. oktober, kan udbetalingen af forskuddet på de udgifter, der i henhold til forordning (EF) nr. 1750/1999 er afholdt i september, udskydes med det samme antal dage, som dokumenterne modtages for sent.
Modtages dokumenterne efter den 15. oktober, suspenderes udbetalingen af forskuddet på de udgifter, der i henhold til forordning (EF) nr. 1750/1999 er afholdt i september, indtil forskuddet på udgifterne i oktober."
Artikel 2
Denne forordning træder i kraft på tredjedagen efter offentliggørelsen i De Europæiske Fællesskabers Tidende.
Den anvendes fra den 1. oktober 2001.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 1. oktober 2001.

Labels: 12
2
15